b'\n_START_ARTICLE_\nEpisentrumi\n_START_PARAGRAPH_\nEpisentrumi tai episentri (muinaiskreikaksi \xce\xb5\xcf\x80\xce\xaf\xce\xba\xce\xb5\xce\xbd\xcf\x84\xcf\x81\xce\xbf\xce\xbd, epikentros) on maanj\xc3\xa4ristyksen keskus maan pinnalla. Varsinainen maanj\xc3\xa4ristyksen keskus on maanpinnan alapuolinen hyposentrumi, josta energia vapautuu. Episentrumi on siis suoraan hyposentrumin yl\xc3\xa4puolella oleva maanpinnan kohta, joka v\xc3\xa4r\xc3\xa4htelee voimakkaasti. Episentrumista l\xc3\xa4htee pinnassa levi\xc3\xa4vi\xc3\xa4, tuhoa tuottavia pinta-aaltoja._NEWLINE_Episentrumi voidaan paikallistaa analysoimalla kolmen tai useamman aseman seismologisia havaintoja. Kun tiedet\xc3\xa4\xc3\xa4n, mihin aikaan maanj\xc3\xa4ristyksen aiheuttama aalto tuli kullekin asemalle, voidaan laskea sen et\xc3\xa4isyys episentrumista, ja n\xc3\xa4iden kaarten leikkauskohdasta l\xc3\xb6ytyy episentrumi.'